b'\n_START_ARTICLE_\nJarkko Wiss\n_START_SECTION_\nUra pelaajana\n_START_PARAGRAPH_\nWiss aloitti uransa Tampereen Pallo-Veikoissa. H\xc3\xa4n ratkaisi Suomen mestaruuden TPV:lle kaudella 1994 tekem\xc3\xa4ll\xc3\xa4 voittomaalin Helsingin Jalkapalloklubia vastaan. T\xc3\xa4m\xc3\xa4n j\xc3\xa4lkeen Wiss edusti FF Jaroa ja HJK:a ennen siirtymist\xc3\xa4\xc3\xa4n ulkomaille ja Norjaan, miss\xc3\xa4 h\xc3\xa4n edusti Moldea, Lillestr\xc3\xb8mi\xc3\xa4 ja Mossia. HJK arvioi vuonna 1998 Wissin siirtosummaksi 2\xe2\x80\x933 miljoonaa markkaa (n. 330\xc2\xa0000\xe2\x80\x93495\xc2\xa0000 euroa), jos h\xc3\xa4n siirtyy ulkomaille kesken sopimuskauden. Wiss siirtyi Moldeen vuonna 1999, vaikka h\xc3\xa4nell\xc3\xa4 oli sopimusta j\xc3\xa4ljell\xc3\xa4 HJK:n kanssa vuoteen 2000._NEWLINE_Norjasta Wiss siirtyi vuonna 2000 Englantiin Stockport Countyyn 350\xc2\xa0000 punnan siirtosummalla. Englannin p\xc3\xa4ivien j\xc3\xa4lkeen Wiss edusti Skotlantilaista Hiberniania. Kaudeksi 2004 Wiss palasi Suomeen, Tampere Unitediin, joka j\xc3\xa4i h\xc3\xa4nen viimeiseksi edustusseuraksi. Wiss valittiin Vuoden liigapelaajaksi 2006 ja Veikkausliigan parhaaksi pelaajaksi Iltalehden j\xc3\xa4rjest\xc3\xa4m\xc3\xa4ss\xc3\xa4 lukija\xc3\xa4\xc3\xa4nestyksess\xc3\xa4 vuonna 2007. Veikkausliiga-kauden 2007 j\xc3\xa4lkeen Wiss ilmoitti lopettavansa uransa nilkkavamman vuoksi. Unitedissa Wiss saavutti kaksi Suomen mestaruutta 2006 ja 2007._NEWLINE_Maajoukkueessa Wiss pelasi 45 A-maaottelua tehden kolme maalia.\n_START_SECTION_\nUra valmentajana\n_START_PARAGRAPH_\nPelaajauransa j\xc3\xa4lkeen Wiss toimi Tampere Unitedin urheilutoimenjohtajana vuosina 2008\xe2\x80\x932009. Syksyll\xc3\xa4 2010 h\xc3\xa4net nimettiin seuran p\xc3\xa4\xc3\xa4valmentajaksi 2+2-vuotisella sopimuksella. Tampere United suljettiin sarjasta kuitenkin kauden 2011 kynnyksell\xc3\xa4 rahanpesusotkun vuoksi, eik\xc3\xa4 Wiss valmentanut seuraa p\xc3\xa4iv\xc3\xa4\xc3\xa4k\xc3\xa4\xc3\xa4n liigassa. Valintaa aiemmin h\xc3\xa4n ker\xc3\xa4si valmentajakokemusta TamU-akatemiasta, Suomen poikamaajoukkueista sek\xc3\xa4 Palloliiton Tampereen piirin valmennusteht\xc3\xa4vist\xc3\xa4. Vuoden 2012 alusta l\xc3\xa4htien Wiss toimi Suomen Palloliiton l\xc3\xa4nnen aluevalmentajana. Seuraavan vuoden joulukuussa h\xc3\xa4net nimitettiin alle 19- ja 18-vuotiaiden maajoukkueiden valmentajaksi. _NEWLINE_Kaudeksi 2016 Wiss siirtyi Tampereen Ilveksen p\xc3\xa4\xc3\xa4valmentajaksi Veikkausliigaan. Wissin aikana Ilves on saavuttanut Veikkausliigan viidennen ja kolmannen sijan. Jalkapallotoimittajat valitsivat h\xc3\xa4net kauden 2016 p\xc3\xa4\xc3\xa4tteeksi Vuoden valmentajaksi.'